คลัง เผย 11 เดือนแรกปีงบ 58 รัฐนำส่งรายได้ 1.95 ล้านลบ. เพิ่ม 7.4%
คลัง เผย 11 เดือนแรกปีงบ 58 รัฐนำส่งรายได้ 1.95 ล้านลบ. เพิ่ม 7.4%
29 ก.ย. 2558

นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ฐานะการคลังของรัฐบาลตามระบบกระแสเงินสดในช่วง 11 เดือนแรกของปีงบประมาณ 2558 (ตุลาคม 2557 – สิงหาคม 2558) รัฐบาลมีรายได้นำส่งคลังทั้งสิ้น 1,950,411 ล้านบาท สูงกว่าช่วงเดียวกันปีที่แล้ว 134,310 ล้านบาท หรือร้อยละ 7.4
โดยสาเหตุหลักมาจากการจัดเก็บภาษีน้ำมันและภาษีเงินได้บุคคลธรรมดาที่สูงกว่าช่วงเดียวกันของปีที่แล้ว การนำส่งสภาพคล่องส่วนเกินของกองทุนหมุนเวียน และการนำส่งรายได้จากการประมูลคลื่นความถี่ 2.1 GHz(3G)
ในขณะที่การเบิกจ่ายงบประมาณมีจำนวนทั้งสิ้น 2,401,466 ล้านบาท สูงกว่าช่วงเดียวกันปีที่แล้ว 170,339 ล้านบาท หรือ ร้อยละ 7.6 ส่งผลให้เงินคงคลัง ณ สิ้นเดือนสิงหาคม 2558 มีจำนวนทั้งสิ้น 265,500 ล้านบาท
ทั้งนี้เงินคงคลังจำนวนกว่า 2 แสนล้านบาท สะท้อนให้เห็นถึงฐานะการคลังของรัฐบาลที่อยู่ในระดับที่เข้มแข็งและพอเพียงสำหรับการเบิกจ่ายงบประมาณและกระตุ้นเศรษฐกิจในช่วงต่อไป